Iliušin Il-112

Iliušin Il-112 bol projekt vývoja ruského vojenského dopravné lietadla, prvého po páde ZSSR. Išlo o ľahké transportné lietadlo, ktoré malo nahradiť zastarané An-26. Jeho úlohou mala byť preprava vojakov, vybavenia a ľahkých vojenských vozidiel.
Podľa slov Jurija Borisova mala ruská armáda obstarať minimálne 100 lietadiel tohto typu, ktorými by do roku 2030 mohlo Rusko obmeniť všetky zastarané An-26. 
Vznik a vývoj.
Vývoj Il-112 bol spustený v roku 1994. Išlo o súkromnú iniciatívu konštrukčnej kancelárie S.V. Iliušina, ktorej cieľom bolo vytvorenie náhrady za dopravné lietadlá An-24 a An-26. Ruská vláda však nenašla pre tento projekt finančné prostriedky a tak bol ukončený.
O desať rokov neskôr, v decembri 2004, bol ruskému ministerstvu obrany predložený model lietadla a predbežný návrh projektu. Il-112 dostal druhú šancu, keď sa náklady na jeho vývoj a výrobu dostali do štátneho zbrojného programu, plánovaného do roku 2015. V auguste 2010 však ruské ministerstvo obrany pozastavilo financovanie projektu a konštrukčná kancelária S.V. Iliušina bola požiadaná, aby si našla prostriedky na vytvorenie štyroch prototypov mimo štátneho rozpočtu.
V máji 2011 sa ruský minister obrany Anatolij Serdiukov rozhodol namiesto Il-112 nakúpiť sedem ukrajinských lietadiel An-140. Dôvodom boli pravdepodobne nadmerné finančné náklady a príliš vzdialený termín spustenia sériovej výroby. Preto boli ďalšie vývojové práce a montáž prvého prototypu IL-112 zastavené.
Hlavné veliteľstvo ruského letectva však táto situácia znepokojovala, a preto v decembri 2012 informovalo nového ministra obrany Sergeja Šojgu o dôvodoch na obnovenie projektu Il-112. V lete 2013 boli práce na projekte budúceho transportného lietadla obnovené a spoločnosti Klimov bola zaslaná žiadosť o vytvorenie nového turbovrtuľového motora pre Il-112.
Dňa 23. decembra 2014 bola s Iliušinom podpísaná zmluva v hodnote 7,9 miliárd rubľov, ktorej predmetom bol vývoj Il-112V. Vtedajšie plány hovorili o nákupe 62 lietadiel, pričom dodávky sériovo vyrobených strojov mali začať v roku 2017. V máji 2015 však ruské médiá informovali, že bolo prijaté rozhodnutie, znížiť prvú objednávku Il-112V zo 62 na 35 lietadiel.
Dňa 11. júna 2015 ruské ministerstvo obrany schválilo technický návrh lietadla Il-112V, pričom jeho prototyp mal vzlietnuť v prvej polovici roku 2017. Tento termín sa však nepodarilo dodržať a lietadlo sa vznieslo k oblohe s takmer dvojročným omeškaním 30. marca 2019.
Niekoľko dní po prvom lete sa ukázalo, že prototyp má viacero nedostatkov a charakteristiky Il-112V nespravili na ruské ministerstvo obrany príliš dobrý dojem. Lietadlo trpí viacerými technickými problémami, z tých hlavných je to príliš vysoká vzletová hmotnosť a slabé motory. Boli zistené chyby v trupe lietadla, ktoré spočívajú v rozložení hmotnosti. Nos Il-112V sa ukázal byť oveľa ľahší ako chvost. Preto bude potrebné „zaťažiť nos“, aby sa predišlo možnej katastrofe. Zvýšenie hmotnosti celého lietadla však spôsobí zníženie maximálneho užitočného zaťaženia. Požadovaná nosnosť 6 ton sa tak nakoniec nezníži na deklarovaných päť, ale maximálne na 3,5 tony. Pesimistické odhady dokonca hovoria o znížení nosnosti tohto lietadla len na 1 tonu. Aby lietadlo dosiahlo požadované parametre, niektoré časti konštrukcie budú musieť byť vymenené za nové, ktoré budú vyrobené z kompozitných materiálov.
Prvý let Il-112V bol poznačený taktiež zlyhaním pravého motoru. Počas pristátia došlo k zlyhaniu automatického režimu, ktorý prešiel na záložný hydromechanický systém. V dôsledku toho pracoval motor v mierne nižšej rýchlosti, ale neviedlo to k jeho úplnému zastaveniu. Tento problém je už konštruktérom známy, pretože sa objavil aj pri pozemných skúškach prototypu.
Podľa zdroja ruskej spravodajskej agentúry Interfax malo pôvodne trvať 8 - 10 mesiacov, kým bude lietadlo prerobené a splní požiadavky ruského ministerstva obrany. Nakoniec sa však podarilo zrealizovať druhý let tohto stroja až 30. marca 2021. Okrem prvého letuschopného prototypu bol už na svete aj druhý testovací kus, na ktorom prebiehali pozemné skúšky pevnosti a životnosti. 
Prvý prototyp Il-112V následne zrealizoval ďalšie skúšobné lety, pričom do augusta 2021 vzlietol celkovo 16-krát. Dňa 17. augusta 2021 však tento prototyp havaroval pri pristávaní na letisku Kubinka, kde sa mal zúčastniť medzinárodného vojensko-technického fóra „Armia-2021“.
Po tejto nehode boli práce na ďalšom vývoji lietadla zastavené. V júni 2023 šéf ministerstva priemyslu a obchodu Denis Manturov uviedol, že konštrukcia IL-112V bude výrazne prepracovaná. Zmeny sa majú dotknúť hlavne turbovrtuľových motorov TV7-117ST, ktoré majú byť nahradené prúdovými motormi PD-8. Ďalšie technologické zmeny ovplyvnia konštrukciu krídla, palivového systému, podvozku a hydraulického systému. Svojimi charakteristikami pôjde prakticky o úplne iné lietadlo, ktoré dostalo nový názov Il-212. Podľa vyjadrenia ruského ministra obrany Sergeja Šojgu z marca 2024 má byť prvý prototyp dokončený ku koncu roka 2026. Tento termín sa však môže posunúť, pretože vývoj pohonnej jednotky PD-8 nebol ani k júlu 2024 ukončený.
Konštrukcia.
Lietadlo bolo dlhé a malo rozpätie krídiel . Pohon zabezpečovali dva turbovrtuľové motory TV7-117ST, každý s maximálnym výkonom 3 500 konských síl.
Podľa pôvodného zadania mala byť maximálna vzletová hmotnosť lietadla 21 ton a maximálna užitočná hmotnosť 5 ton. Na palube tohto dopravného lietadla malo byť možné previezť dve vozidlá typu UAZ-452 alebo 50 vojakov, prípadne 25 výsadkárov.
Počítalo sa, že Il-112V vyvinie cestovnú rýchlosť asi /h a jeho maximálny dostup mal byť . Na základe technických špecifikácií malo mať toto lietadlo s užitočným zaťažením 3,5 tony dolet .
Nehody.
Dňa 17.8.2021 sa nedaleko mesta Kubinka v Moskovskej oblasti zrútil prototyp Il-112V. Haváriu nikto neprežil. Zahynuli 3 členovia posádky. Piloti Nikolaj Kuimov, Dmitrij Komarov a palubný inžinier Nikolaj Chludejev. Stroju počas letu začal horieť pravý motor, po niekoľkých sekundách stroj prešiel do pravej vývrtky a pri dopade do lesa vybuchol. Lietal s imatrikuláciou RF-41400.